Covid-19-statistieke: Nuwe gevalle neem weer toe(Argieffoto: Unsplash) Nog 1 149 nuwe gevalle van Covid-19 is aangemeld nadat minder as ŉ duisend gevalle ŉ dag tevore bevestig is. Volgens die Nasionale Instituut vir Oordraagbare Siektes (Nios) is die algehele getal koronavirusgevalle in die land nou 2 908 768. Die positiwiteitskoers het effens gestyg en is tans 3,2%. Nog 59 sterftes is bevestig en in die geheel het 87 981 mense tot dusver aan die virus gesterf. Die meeste nuwe gevalle is nou weer in die Wes-Kaap (22%), gevolg deur KwaZulu-Natal (18%), Gauteng (14%), die Vrystaat (12%), die Oos-Kaap (11%), die Noord-Kaap (8%), Noordwes (7%), Mpumalanga (6%) en Limpopo (1%). Daar is in hierdie stadium 24 378 aktiewe gevalle van die virus en meer as 17,8 miljoen toetse daarvoor is reeds gedoen. Altesame 35 715 hiervan was sedert die vorige verslag. Die getal nuwe gevalle (1 149) is hoër as ŉ dag tevore (768) en ook hoër as die getal nuwe gevalle oor die vorige sewe dae (1 111). Volgens Nios is nog 103 mense in hospitale vir behandeling van Covid-19 opgeneem en 5 874 mense word tans vir die virus behandel. Altesame 212 790 dosisse entstof is Woensdag toegedien en die getal dosisse wat sedert die aanvang van die inentingsprogram gedoen is, staan op 18,5 miljoen.